CELEX: 32015D2414
Language: bg
Date: 2015-12-17 00:00:00
Title: Решение за изпълнение (ЕС) 2015/2414 на Комисията от 17 декември 2015 година за публикуване с ограничения в Официален вестник на Европейския съюз на позоваването на хармонизиран стандарт EN 521:2006 „Спецификации за уреди с втечнен нефтен газ — преносими уреди с втечнен нефтен газ под налягане“ в съответствие с Директива 2009/142/ЕО на Европейския парламент и на Съвета (нотифицирано под номер С(2015) 9145) (Текст от значение за ЕИП)

19.12.2015   
            
            
               BG
            
            
               Официален вестник на Европейския съюз
            
            
               L 333/120
            
         РЕШЕНИЕ ЗА ИЗПЪЛНЕНИЕ (ЕС) 2015/2414 НА КОМИСИЯТА
   от 17 декември 2015 година
   за публикуване с ограничения в Официален вестник на Европейския съюз на позоваването на хармонизиран стандарт EN 521:2006 „Спецификации за уреди с втечнен нефтен газ — преносими уреди с втечнен нефтен газ под налягане“ в съответствие с Директива 2009/142/ЕО на Европейския парламент и на Съвета
   
      
         (нотифицирано под номер С(2015) 9145)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/142/ЕО на Европейския парламент и на Съвета от 30 ноември 2009 г. относно газовите уреди (1), и по-специално член 6, параграф 1 от нея,
   като взе предвид становището на Комитета, учреден по силата на член 22 от Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (2),
   като има предвид, че:
   
               (1)
            
            
               В Директива 2009/142/ЕО е посочено, че газови уреди („уреди“) могат да бъдат пускани на пазара и употребявани само ако при нормална употреба не излагат на опасност сигурността на лица, домашни животни и имущество.
            
         
               (2)
            
            
               Уредите трябва да отговарят на съществените изисквания, определени в приложение I към Директива 2009/142/ЕО. Те са с презумпция за съответствие с гореспоменатите изисквания, ако съответстват на националните стандарти, приложими за тях, които въвеждат хармонизираните стандарти, чиито съответни номера са публикувани в Официален вестник на Европейския съюз.
               
            
         
               (3)
            
            
               На 28 декември 2005 г. Европейският комитет за стандартизация (CEN) прие хармонизиран стандарт EN 521:2006 „Спецификации за уреди с втечнен нефтен газ — преносими уреди с втечнен нефтен газ под налягане“. Съответният номер на стандарта впоследствие беше публикуван в Официален вестник на Европейския съюз
                   (3).
            
         
               (4)
            
            
               На 30 юни 2014 г. Нидерландия представи официално възражение в съответствие с член 6, параграф 1 от Директива 2009/142/ЕО по отношение на хармонизирания стандарт EN 521:2006. Официалното възражение се основава на оценката, че стандартът не отговаря напълно на основните изисквания на Директива 2009/142/ЕО.
            
         
               (5)
            
            
               Според Нидерландия след поредица произшествия с преносими плоски газови печки (хоризонтална конструкция) и последващо наблюдение на пазара на съответните продукти, изглежда, че тези продукти при нормално използване представляват риск за ползвателите. По-специално когато преносимите плоски газови печки са били използвани със скара или тава с диаметър, по-голям от 180 mm, температурата на газовия контейнер е била много по-висока от 50-те градуса Целзий, предвидени в стандарта EN 521:2006, с риск от пожар или взривяване на контейнера. Нидерландия отбеляза, че изпитванията, предвидени в EN 521:2006, не обхващат адекватно рисковете от такива преносими печки или подобни газови уреди, тъй като такива уреди не са безопасни, когато се използват с големи тави, и че следователно стандарт EN 521:2006 не отговаря на съществените изисквания по точки 1.1 и 3.1.1 от приложение I към Директива 2009/142/ЕО.
            
         
               (6)
            
            
               Преносимите плоски газови печки са преносими газови уреди за готвене и са обхванати от Директива 2009/142/ЕО. Те представляват, заедно с вертикалните газови печки, двата основни типа преносими газови печки, пряко свързани с газови контейнери. Противно на вертикалните газови печки, които се състоят от сглобка на горелката, монтирана върху газов контейнер или отделение за такъв контейнер, плоските газови печки се състоят от сглобка на горелката, монтирана върху хоризонтален корпус, съдържащ вградено отделение за газов контейнер до горелката. Преносимите плоски газови печки изглежда представляват все по-голям дял от пазара на преносими газови печки, които са потребителски продукти и обикновено се използват за семейни развлекателни цели.
            
         
               (7)
            
            
               Според Директива 2009/142/ЕО всички уреди трябва да са проектирани и конструирани така, че да работят безопасно и да не представляват опасност при нормална употреба. Освен това не трябва да възникват нестабилност, деформиране, разрушаване или износване, които има вероятност да намалят тяхната безопасност. Накрая, части от уреди, които са предназначени за поставяне близо до пода или до други повърхности, не трябва да достигат температури, представляващи опасност за окръжаващата среда.
            
         
               (8)
            
            
               EN 521:2006 включва голямо разнообразие от преносими уреди под налягане с изгаряне на втечнен нефтен газ в газова фаза и проектирани да се използват с контейнери за еднократна употреба, като уреди за готвене, осветление и отопление. Примери за уреди за готвене, обхванати от стандарта, са котлони, грилове и някои видове скари с изключение на скари, които могат да се използват в закрити помещения. В EN 521: 2006 се предвиждат подробни разпоредби и чертежи за конструктивните и експлоатационните характеристики, свързани с безопасността и рационалното използване на енергията на преносими уреди, обхванати в неговото приложно поле, включително методи за изпитване и изисквания за предоставяне на информация.
            
         
               (9)
            
            
               В EN 521:2006 се предвижда, в различни разпоредби, изпитванията за проверка на стабилността, температурата и т.н. да бъдат извършвани със съд с диаметър 180 mm, въпреки че в таблица А.1 (Характеристики на тави, необходими за изпитване) в нейното приложение А се посочват размери на тавата от 120 mm до 340 mm. Освен това инструкциите и предупредителните бележки, които се предоставят с уреда, не съдържат каквито и да било указания, които да насочват вниманието на ползвателя върху факта, че за ползване са разрешени само тави с максимален диаметър 180 mm.
            
         
               (10)
            
            
               EN 521:2006 обикновено се използва като базов стандарт за проверка на съответствието на преносими плоски газови печки със съществените изисквания на Директива 2009/142/ЕО. EN 521:2006 обаче не съдържа разпоредба за посочване на рисковете от използването върху плоските газови печки на тави с диаметър, по-голям от 180 mm. В него не се предвиждат предупреждения на потребителите срещу използването на по-големи тави. Освен това той не съдържа проектни изисквания (техническа спецификация), които биха били приложими, като се има предвид съвременното ниво на техниката, за да направи неприложимо използването на по-големи тави, отколкото тези, гарантиращи безопасност по време на използване. Следователно преносимите плоски газови печки на пазара не включват проектно решение за предотвратяване на опасностите от използването на тави, по-големи от 180 mm, и не съдържат такова предупреждение или информация. Газовите контейнери за плоски газови печки обаче, от гледна точка на температурата, са по-чувствителни към използването на големи тави, отколкото газовите контейнери за вертикални газови печки, за които не са били докладвани злополуки или други проблеми.
            
         
               (11)
            
            
               При липсата на каквото и да било предупреждение или проектна спецификация, които да ограничат възможността за използване на тави, по-големи от 180 mm върху преносимите плоски газови печки, е логично да се очаква, че при приготвянето на храна за своите семейства ползвателите може да използват по-големи тави. Тяхното поведение следва да се разглежда като логично предвидимо и следователно като „нормална употреба“ по смисъла на Директива 2009/142/ЕО. Някои производители, по своя собствена инициатива, вече вземат под внимание тази практика и прикачват към уреда предупреждение за ползвателите срещу използването на тави, по-големи от 180 mm.
            
         
               (12)
            
            
               От съдържанието на EN 521:2006 е видно, че в него не се вземат под внимание особеностите на преносимите плоски газови печки. В него се съдържат само чертежи и изпитвания, предвидени за вертикални газови печки. Той отразява състоянието по времето, когато е бил изготвян проектостандартът, тъй като тогава този вид преносими газови печки още не е бил въведен на пазара. Следователно става ясно, че EN 521:2006 цели да обхване само вертикалните газови печки, а не плоските конструкции, които са засегнати от официалното възражение, подадено от Нидерландия. Това обаче не е отразено нито в неговия обхват, нито в която и да е от неговите разпоредби. Това поражда опасност от объркване сред производителите, нотифицираните органи и други заинтересовани страни относно обхвата на приложното поле на EN 521:2006.
            
         
               (13)
            
            
               Въз основа на EN 521:2006, както и информацията, представена от Нидерландия и другите държави членки, от CEN и от отрасъла, и след консултации с работната група по газовите уреди съществува широко съгласие, че в отсъствието на разпоредби в EN 521:2006, отнасящи се за особеностите на преносимите плоски газови печки и свързаните с тях рискове, стандартът не отговаря на съществените изисквания на Директива 2009/142/ЕО по отношение на този вид уреди. Ето защо производителите на преносими плоски газови печки следва да гарантират, че техните устройства отговарят на съществените изисквания на Директива 2009/142/ЕО по други начини, подлежащи на проверка по време на оценяването на съответствието. Издадените сертификати за ЕО изследване на типа на такива уреди, които вече са били издадени въз основа на презумпция за съответствие с Директива 2009/142/ЕО, следва да бъдат преразгледани, за да се провери дали въпросните уреди отговарят на съществените изисквания на посочената директива.
            
         
               (14)
            
            
               Номерът на стандарта EN 521:2006 следва да продължи да бъде публикуван в Официален вестник на Европейския съюз, тъй като не са повдигнати въпроси по отношение на съответствието му със съществените изисквания на Директива 2009/142/ЕО по отношение на уредите, обхванати в приложното му поле. С цел обаче да се гарантира правна сигурност по отношение на обхвата на приложното поле на EN 521:2006 и следователно на степента на презумпцията за съответствие, публикуването трябва да се съпровожда с предупреждение, което насочва вниманието върху факта, че стандарт EN 521:2006 не обхваща преносимите плоски газови печки,
            
         ПРИЕ НАСТОЯЩОТО РЕШЕНИЕ:
   Член 1
   1.   Позоваването на хармонизиран стандарт EN 521:2006 „Спецификации за уреди с втечнен нефтен газ — преносими уреди под налягане за втечнен нефтен газ в газова фаза“ не следва да се премахва от Официален вестник на Европейския съюз.
   2.   Публикуването на номера на стандарт EN 521:2006 в Официален вестник на Европейския съюз трябва да се съпровожда с предупреждение, както е посочено в приложението.
   Член 2
   Адресати на настоящото решение са държавите членки.
   
      Съставено в Брюксел на 17 декември 2015 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 330, 16.12.2009 г., стр. 10.
   
      (2)  ОВ L 316, 14.11.2012 г., стр. 12.
   
      (3)  Съобщение на Комисията в рамките на изпълнението на Директива 2009/142/ЕО на Европейския парламент и на Съвета относно газовите уреди (кодифицирана версия) (ОВ C 349, 22.12.2010 г., стр. 6).
   
      ПРИЛОЖЕНИЕ
      
         Публикуване на заглавията и номерата на хармонизирани стандарти съгласно законодателството на Съюза за хармонизация
      
      
                  ЕОС (1)
                  
               
               
                  Номер и наименование на хармонизирания стандарт
                  (и съответен документ)
               
               
                  Номер на заменения стандарт
               
               
                  Дата на прекратяване на презумпцията за съответствие на заменения стандарт
                  Забележка 1
               
            
                  CEN
               
               
                  EN 521:2006 „Спецификации за уреди с втечнен нефтен газ — преносими уреди под налягане за втечнен нефтен газ в газова фаза“
               
               
                  EN 521:1998
                  Забележка 2.1
               
               
                  Дата на изтичане
                  (30.11.2009 г.)
               
            
                  
                     Предупреждение
                      (2): Настоящата публикация не се отнася за преносими плоски газови печки (3).
               
            
            
         (1)  ЕOC: Европейска организация за стандартизация:
      
                  —
               
               
                  CEN: Avenue Marnix 17, B-1000, Brussels, тел.+32 2 5500811; факс: + 32 2 5500819 (http://www.cen.eu)
               
            
         (2)  В съответствие с Решение за изпълнение (ЕС) 2015/2414 на Комисията от 17 декември 2015 г. за публикуване с ограничения в Официален вестник на Европейския съюз на позоваването на хармонизиран стандарт EN 521:2006 „Изисквания за уреди, предназначени за втечнен нефтен газ. Преносими уреди под налягане за втечнен нефтен газ в газова фаза“ в съответствие с Директива 2009/142/ЕО на Европейския парламент и на Съвета (ОВ L 333, 19.12.2015 г., стр. 120).
      
         (3)  Плоските газови печки се състоят от сглобка с горелка, монтирана върху хоризонтален корпус, съдържащ вградено отделение за газов контейнер до горелката.
      Забележка 1: Обикновено датата на прекратяване на презумпцията за съответствие съвпада с датата на отменяне („dow“), определена от Европейската организация за стандартизация, но потребителите на тези стандарти следва да имат предвид, че в някои изключителни случаи тези дати не съвпадат.
      Забележка 2.1: Новият (или измененият) стандарт има същата област на приложение като заменения стандарт. От посочената дата замененият стандарт престава да дава презумпция за съответствие със съществените изисквания на директивата.